Diari Oficial de la Generalitat Valenciana


Sumari del DOGV 7375, del 06-10-2014 (2014/8915)

Informació pública de l'Acord de 26 d'agost de 2014, del Ple, sobre l'aprovació definitiva de la modificació puntual número 1/2014 del Pla General d'Ordenació Urbana d'Onda (article 4.23 U-a Raval del Castell).
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7375

Data del DOGV
:   06-10-2014

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2014/8915


Data del document
:   30-09-2014

Organisme emissor
:   Ajuntament d'Onda

Tipus de document
:   Anunci

Descriptors 

:   * Onda
    * administració local
    * pla d'urbanisme

Informació pública de l'Acord de 26 d'agost de 2014, del Ple, sobre l'aprovació definitiva de la modificació puntual número 1/2014 del Pla General d'Ordenació Urbana d'Onda (article 4.23 U-a Raval del Castell). [2014/8915]  
El Ple de l'Ajuntament, en sessió ordinària del dia 26 d'agost de 2014, va adoptar, entre altres, l'acord següent:  
  
1.7. Dictamen d'aprovació definitiva de la modificació puntual número 1/2014 del PGOU d'Onda (article 4.23 U-a Raval del Castell)  
  
La Comissió Informativa Permanent d'Urbanisme i Medi Ambient, de 19 d'agost de 2014, ha emés el dictamen següent:  
El president, Carlos Prades Albalat, dóna compte de la seua proposta de 29 de juliol, que diu el següent:  
«Carlos Prades Albalat, tinent d'alcalde delegat de l'Àrea d'Urbanisme, Mobilitat Urbana, Medi Ambient i Agricultura, fent ús de les facultats que m'han sigut delegades pel Decret de l'Alcaldia número 1382/2011, d'11 de juny.  
Vist que la Comissió Territorial d'Urbanisme de Castelló, en sessió de 25 de juliol de 1994, va acordar aprovar definitivament la revisió del Pla General d'Ordenació Urbana d'Onda, respecte dels àmbits classificats com a sòl urbà, sòl urbanitzable programat UP-3, havent-se homologat el PGOU esmentat a la Llei Reguladora de l'Activitat Urbanística, Llei 6/1994, de 15 de novembre (LRAU), mitjançant un acord de la dita comissió de 22 de juliol de 1998.  
Vist que l'Ajuntament d'Onda, d'ofici, pretén modificar puntualment l'article 4.23 (U-a Raval del Castell) del seu PGOU, segons memòria tècnica redactada per l'arquitecte municipal al maig de 2014.  
  
Vist que l'objecte de la modificació és permetre l'ús de vivenda plurifamiliar en tota la zona U-a, a fi de possibilitar la construcció de vivendes d'esta tipologia edificatòria atés que s'ha detectat la necessitat veïnal que sobre un mateix immoble habiten diverses famílies, que la majoria de les ocasions mantenen llaços de parentiu.  
Vist l'acord plenari de data 10 de juny de 2014, pel qual es va acordar l'exposició pública de la referida modificació puntual pel termini d'un mes, havent-se publicat anunci en el Diari Oficial de la Comunitat Valenciana (24.06.2014), en el diari Mediterráneo (19.06.2014) i en el tauler d'edictes municipal (del 25.06.2014 al 25.07.2014).  
  
Vist que en el referit termini s'ha presentat únicament l'al·legació d'Iberdrola Distribución Eléctrica, SAU (registre d'entrada de data 08.07.2014), en el qual es manifesta que les dotacions elèctriques existents estan previstes per a l'edificabilitat i nombre de vivendes existents en l'actualitat, de manera que el seu augment derivaria en una insuficiència d'estes, que no podrien accedir a la condició de solar als efectes de dotacions elèctriques. L'entitat considera que l'Ajuntament pot i ha de preveure l'augment de dotacions de forma conjunta d'acord amb el Reial Decret Legislatiu 2/2008, de 20 juny.  
  
Considerant que la modificació proposada no suposa cap canvi en l'ordenació estructural del PGOU, no incrementa l'aprofitament lucratiu privat ni desafecta el sòl de destinació pública, i ni és necessària l'adopció de les mesures compensatòries de l'article 94.2 de la Llei 16/2005, de 30 de desembre, Urbanística Valenciana (LUV).  
  
Considerant que la modificació proposada incidix sobre els elements integrants de l'ordenació detallada, a l'afectar l'assignació d'usos i tipus edificatoris en forma detallada, en desplegament dels previstos per l'ordenació estructural (art. 60.1 LUV).  
Vist l'informe tècnic de l'arquitecte municipal, relatiu a l'única al·legació presentada en el tràmit d'informació pública, i l'informe jurídic proposta del TAG de l'Àrea d'Urbanisme, ambdós de data 28 de juliol de 2014.  
Considerant els articles 83 i 94 de la LUV en relació amb els articles 223 i 326 del Decret 67/2006, de 12 de maig (ROGTU), relatius al procediment de tramitació i aprovació de les modificacions puntuals de PGOU que no afecten ordenació estructural.  
Considerant que l'òrgan competent per a aprovar definitivament la referida modificació és el Ple de l'Ajuntament, en tant que òrgan competent per a l'aprovació que pose fi a la tramitació municipal dels plans a l'empara de l'article 22.2.c de la Llei 7/1985, de 2 d'abril, de Bases del Règim Local, propose:   
  
Primer. Aprovar definitivament la modificació puntual número 1/2014 de les normes urbanístiques del Pla General d'Ordenació Urbana d'Onda (art. 4.23 U-a Raval del Castell), segons la documentació promoguda per l'Ajuntament d'Onda i datada al maig de 2014, conforme al següent tenor literal:  
  
«Art. 4.23. Ordenança del Raval del Castell: U-a.  
A) Àmbit, usos i tipologia de l'edificació  
1. L'àmbit d'esta zona és el grafiat en els plànols d'ordenació de les sèries B i C amb les sigles U-a i que es correspon amb el barri del Raval del Castell i la zona incorporada de La Giralda, que se sotmet a reforma interior.  
2. S'establix com a ús global o dominant d'esta zona el residencial, tant unifamiliar com plurifamiliar, i es regulen ambdós d'acord amb el que establix l'article 1.5.2 (plurifamiliar) i 1.5.3 (unifamiliar) per a tot l'àmbit de la U-a.  
Els usos compatibles d'esta zona són:  
- Garatge i aparcament Par. 1a 1b 1c   
- Dotacional, en totes les seues accepcions.  
- Comercial, Tc. 1a  
- Hoteler Tho. 1.  
- Industrial Ind. 1.   
- Recreatius Tre. 1.  
Usos prohibits:  
Es prohibixen els usos industrials Ind 2 Ind 3 Ind 4 i els recreatius Tre 2 Tre 3 Tre 4 i qualsevol altre ús que siga incompatible amb l'ús residencial a juí de l'Ajuntament.  
Es respectaran les indústries existents, sempre que no siguen incompatibles amb l'ús residencial, però no es permet ni la seua ampliació ni el seu canvi d'ús/activitat industrial.  
3. L'edificació es regularà segons l'article 1.5, amb les excepcions diferencials que s'establixen per a esta zona i s'ajustarà a l'ordenació de vivenda tant plurifamiliar com unifamilar entre mitgeres UFA-1 i vivendes en filera UFA-2. La vivenda aïllada UFA-3 s'admet com a excepció.  
  
Excepcionalment es respectaran les edificacions existents que no corresponguen a este tipus d'ordenació, i es permetrà l'ampliació, sempre que la planta, una vegada ampliada, no ocupe una superfície superior al 75 per 100 del solar.  
B) Condicions de la parcel·la  
1. S'establix com a superfície mínima edificable aquella que, complint amb les condicions del solar, tinga una longitud mínima de fatxada de quatre metres (4,00 m) amb un fons mínim de sis (6,00 m), i la planta del qual puga contindre un rectangle de quatre (4,00 m) per sis (6,00 m) col·locat de tal forma que el seu costat menor es recolze en la línia de fatxada.  
Si esta és recta i, si esta és corba o trencada, siga paral·lel a la recta que unix els dos extrems de la fatxada. El mínim estretiment consentit serà de quatre metres.  
Excepcionalment, aquelles parcel·les que no reunisquen les condicions mínimes de superfície avantdites i figuren inscrites en el registre de la propietat, es troben entre dos construccions permanents o siguen el resultat de parcel·lacions aprovades per l'Ajuntament amb data anterior a l'aprovació del pla general d'ordenació, seran considerades també com a solars a tots els efectes.  
2. El límit quant a superfície màxima construïda i quant a profunditat màxima edificable serà el resultat d'aplicació dels restants paràmetres que definixen l'edificabilitat.  
C) Condicions de volum i forma dels edificis  
1. Es fixa com a altura reguladora de la zona la de set metres (7,00 m.) amb un màxim de dos plantes.  
L'anterior limitació no serà aplicable a edificis d'ús escolar, que no podran excedir de tres plantes.  
2. Les construccions permeses per damunt de l'altura màxima autoritzada seran:  
a) Vessant de la coberta si esta és de teulada, podent existir golfes habitables, en les condicions establides en el punt 2.b de l'article 2.113.  
  
En el cas de golfes davall coberta inclinada, l'altura màxima de carener serà de 3,00 m respecte de l'altura d'últim forjat.  
En el cas de parcel·les que donen a només un carrer, si les golfes es projecten amb terrassa anterior que dóna a fatxada, la superfície màxima de golfes serà del 50 per cent de la planta, i no podrà sobrepassar la mitat de la profunditat de la parcel·la i en tots els casos amb una separació mínima de 4 m de fatxada.  
En el cas de parcel·les en cantó, les golfes amb terrassa davant, hauran de complir les condicions anteriors, separació de fatxada = œ de la longitud de la parcel·la en eixa direcció, i mínim 4 m en qualsevol cas.  
  
En el cas de parcel·les que donen a dos carrers paral·lels però a diferent altura, l'altura de cornisa es mesurarà en el punt mitjà de cada carrer. L'edificació que dóna al carrer de major altura podrà edificar la segona planta fins a una profunditat màxima de 3 m respecte de la fatxada del carrer de menor altura.  
b) En coberta de terrat, baranes d'1,50 metres com a màxim, coronat o no, per elements ornamentals.  
c) Les torretes d'escala i casetes d'ascensor si és el cas, així com els depòsits d'aigua, faldons de coberta i ximeneres, separats un mínim de 3 m de totes les fatxades.  
d) Trasters sempre que estiguen retirats, com a mínim, sis metres de la línia de fatxada i que la seua altura lliure interior no sobrepasse els 2,20 m.  
e) Queda prohibida la construcció d'àtics (vivendes independents).  
  
  
  
Parcel·la que dóna a dos carrers a diferent altura:  
  
Parcel·la que dóna a només un carrer:  
  
3. L'altura lliure mínima permesa per a les diferents plantes de l'edificació en habitacions habitables i locals de treball, és de dos metres i cinquanta centímetres (2,50 m).  
Quan es tracte de vivendes acollides als beneficis concedits per disposicions oficials, com ara les de protecció oficial, es permetran les altures lliures de pisos que autoritze la norma HD.91.  
Si l'ús de la planta baixa és exclusivament el de vivenda, l'altura lliure mínima serà de dos metres amb cinquanta centímetres (2,50 m.).  
4. Les alineacions i rasants oficials a què han de sotmetre's les construccions en este terme municipal són les definides en el pla d'ordenació de la sèrie D a escala 1:1.000.  
Estes alineacions han de quedar com a límit de les propietats particulars, i materialitzar-se pel tancat corresponent en el cas de solar i pel parament exterior en els murs de fatxada, o bé, pel tancament obligatori del terreny en el cas de la tipologia de residència unifamiliar entre mitgeres.  
En els casos que l'Ajuntament considere aconsellable recuperar l'alineació en carrer, serà aplicable el que preveu l'article 4.7, sempre que concórreguen anàlogues circumstàncies.  
Quant als xamfrans, l'alineació del quals és sempre perpendicular a la bisectriu de l'angle que formen les dos fatxades que s'interseccionen, serà obligatori deixar-los, d'acord amb les normes següents:  
a) La dimensió del mateix vindrà grafiada en els plans d'estructura urbana i alineacions del PGOU.  
b) En la zona U-a, es respectaren les situacions existents, si en els plans d'ordenació del pla general no s'establix el contrari, i en este cas caldrà ajustar-se a allò que s'ha determinat en el dit pla.  
Les rasants s'adaptaran a les existents sobre el terreny, i seran fixades pels servicis tècnics competents municipals.  
5. Els soterranis i semisoterranis no podran ser destinats a vivenda, i els seus paràmetres es regularan per les normes generals.  
6. Il·luminació i ventilació d'escales: en edificis de fins a tres plantes es permet la il·luminació zenital de les escales, per mitjà de lluernes d'extensió mínima superior als dos terços de la superfície de la caixa d'escala. El buit central lliure en tota l'altura de l'escala permetrà inscriure un cercle d'un metre deu centímetres (1,10 m) de diàmetre. La ventilació podrà fer-se per una finestra oberta al terrat o per la mateixa lluerna convenientment disposada per a això.  
  
En els altres casos, les escales d'ús general es ventilaran i il·luminaran per patis reglamentaris, o també, a través de galeries obertes a patis reglamentaris.  
7. Entrants o reculades a fatxada: es permeten aquells entrants la profunditat dels quals, mesurada perpendicularment a l'alineació de fatxada, no excedix de 150 centímetres. Estes reculades només es permetran després d'haver salvat un tancament amb una altura mínima de 2,50 m. S'exceptuen els porxes o decoracions entrants de portades.  
Es prohibixen els cossos volats tancats (miradors) en tota la zona, excepte en la fatxada dels edificis que donen a la plaça de la Panderola. Es permeten balcons amb una volada no superior a 40 cm amb una altura mínima sobre rasant de 3 m. S'autoritzen marquesines, tendals i elements anàlegs amb un ixent que no excedisca del 60 per cent de l'ample de la vorera ni d'un màxim de 1,20 m. i amb una altura, quan es troben totalment desplegats, no inferior a 2,20 m. sobre la rasant de la vorera.  
  
Els ixents, entrants i volades consentits en patis particulars guardaran les normes següents:  
1r. La cornisa o ràfol no excedirà de 15 centímetres.  
2n. Es consenten balcons, entrants o galeries, oberts en tota l'altura de la planta, quan la profunditat no siga major que vegada i mitja el seu front, el qual tindrà un mínim de 1,50 m. d'amplària. A estos podrà ventilar qualsevol de les habitacions de les vivendes.  
3r. Queden prohibits els balcons, miradors i cossos ixents en general, que disminuïsquen l'ample mínim reglamentari del pati.  
8. Les fatxades dels edificis situats en el vial de circumval·lació del raval que donen enfront del castell tindran el mateix tractament que la subzona 3, de protecció ambiental del CHP.  
9. Ordenança de paisatge. Les cobertes dels edificis seran planes o de teula, realitzades amb taulellet roig terra, teula fosca o material del mateix color i les fatxades externes es pintaran de color blanc o en colors clars, no cridaners.»  
  
Segon. Desestimar l'al·legació d'Iberdrola Distribución Eléctrica, SAU, formulada en el tràmit d'informació pública basant-se en l'informe de l'arquitecte municipal de data 28 de juliol de 2014, segons el qual la modificació plantejada no incidix en l'edificabilitat ni l'augment màxim d'altures a edificar, que no s'incrementen sinó que es mantenen, i perquè en la zona hi ha una activitat en el sector de la construcció molt baixa, amb una demanda de vivendes pràcticament nul·la, de manera que la dita modificació no suposarà un increment excessiu en l'activitat de la construcció.  
  
Tercer. Remetre l'expedient a la conselleria competent en urbanisme, en els termes de l'article 326 del Reglament d'Ordenació i Gestió Territorial i Urbanística, amb caràcter previ a la seua publicació en el Diari Oficial de la Comunitat Valenciana.  
  
Quart. Disposar la publicació del present acord en el Diari Oficial de la Comunitat Valenciana, una vegada omplit el tràmit de l'apartat anterior.»  
  
Cosa que es publica als efectes oportuns.  
  
Onda, 30 de setembre de 2014.- El tinent d'alcalde de l'Àrea d'Urbanisme, Mobilitat Urbana, Medi Ambient i Agricultura: Carlos Prades Albalat.